
סדר היום:  הצורך בהקמת ועדת חקירה פרלמנטרית לעניין כביש חוצה ישראל


הצורך בהקמת ועדת חקירה פרלמנטרית לעניין כביש חוצה ישראל.

היו"ר אברהם פורז:

 אני מתכבד לפתוח את ישיבת הוועדה. אני רוצה בקצרה להסביר את מסגרת הדיון. מליאת הכנסת דנה בהצעתו של חבר הכנסת אילן גילאון להקמת ועדת חקירה פרלמנטרית בעניין כביש חוצה ישראל. המליאה קיבלה שתי החלטות: החלטה ראשונה הייתה שצריך להקים ועדה, וההחלטה השניה הייתה להעביר את זה לוועדת הכלכלה.

לפי חוק יסוד הכנסת, בידי ועדת הכלכלה שתי אפשרויות פעולה בעניין הזה. האפשרות האחת זה לומר שאנחנו ועדת החקירה ונפעל בהתאם למה שמתחייב מכוח ההחלטה. האפשרות האחרת היא למליץ בפני המליאה להקים ועדת חקירה לאחר שנקבע את הרכבה, דרכי פעולתה, את הסמכויות והתפקידים.

נעמי חזן:

	 הבנתי שיש גם אפשרות שלישית, צריך לחזור עם זה למליאה או  שאפשר לעשות את זה בתוך הוועדה?

היו"ר אברהם פורז:

	 אם אנחנו מחליטים שאנחנו ועדת החקירה, אז אין צורך בשום מליאה. המליאה העבירה  את זה אלינו ואנחנו מטפלים.

אתי בנדלר:

	 בכל מקרה צריך לחזור למליאה, לא הספקתי לקרוא את החומר, אבל הבנתי שהמליאה לא קבעה את סמכויותיה של ועדת החקירה ולכן צריכים לחזור למליאה כדי שהיא תקבע מה יהיו סמכויותיה של ועדת החקירה. סוגיה נוספת הוא ההרכב של ועדת החקירה אם זו תהיה ועדת כלכלה, או שוועדת הכלכלה תמליץ למליאה לקבוע גם הרכב חברים שונה של ועדת החקירה.

אילן גילאון:

	 זה לא מה שנקבע במליאה.

היו"ר אברהם פורז:

	 השאלה היא האם הדברים שאמרת היו אחרי ההחלטה, כי אחרי ההחלטה המשכת לשאת נאום כאילו לא היו דברים.

לאה ורון:

	זה היה אחרי ההצבעה. הסמכויות של ועדת החקירה, הוקראו לאחר שהתקיימה ההצבעה.

היו"ר אברהם פורז:

	 נראה מה היה לפני ההצבעה.

לאה ורון:

	מה שהיה זה שחבר הכנסת גילאון הקריא את החברים שלדעתו צריכים להיות בוועדת החקירה. זה מיד בפתיחה של הדיון, אני מחזיקה את הסטנוגרמה. התקיימה ההצבעה ולאחר מכן התקיימה הצבעה על הבקשה להעביר לוועדת הכלכלה, אז יכול להיות שבסטנגרמה נעשו טעויות.

אמנון כהן:

	 הוא הקריא את החברים בוועדת החקירה אחרי.

לאה ורון:

	הוא הקריא פעמים, הוא הקריא פעם נוספת.

היו"ר אברהם פורז:

	 לפי זה יוצא, וכנראה שהגברת בנדלר צודקת, שבטרם הצבעה, עוד לא נאמר מה הם הסמכויות של ועדת החקירה. לכן גם על מנת שאנחנו נוכל להיות ועדת החקירה, ככל שנרצה בכך, גם אז אנחנו צריכים להמליץ בפני המליאה מה אנחנו רוצים לעשות.

אברהם רביץ:

	 אבל איך אנחנו יכולים לרצות אם הוקראו השמות והוצבעו.

אילן גילאון:

	 על פי הפרשנות הזו, אנחנו יושבים כאן כדי לעשות פשרה בין שתי החלטות שעל פי דעה אחת הן סותרות אחת את השניה, ועל פי דעה אחרת הן שתי החלטות נפרדות לגמרי. אם הייתי צריך לחכות לוועדת הפירושים ואני צריך לחכות הרבה מאד זמן, אז הייתי מקבל החלטה שיש כאן שתי החלטות סותרות והראשונה היא הקובעת כי היא סותרת את השניה בהרכב המיוחד. 

אברהם רביץ:

	 אם הן סותרות אז השניה קובעת.

אילן גילאון:

	 התקיימה הצבעה שלא הייתה צריכה להיות. הגענו להבנה ומה שאנחנו מבקשים כאן זה לחקור בנושא. אף אחד לא קובע מסקנות, לא על הפרוצדורה ולא על כלום. מה שהגענו להבנה, ח"כ פורז ואנוכי, שנציג פה לפני ועדת הכלכלה שאנחנו מסכימים שוועדת הכלכלה היא הוועדה שחוקרת אבל יהיה הרכב מיוחד לוועדת הכלכלה כזה שכל אחד מהשמות עולה ליו"ר לאותה ועדת חקירה.

היו"ר אברהם פורז:

	 אני אסביר לך מה אפשר ומה אי אפשר. העניין הוא כזה, יש שתי אפשרויות, אפשרות אחת שחבר הכנסת גילאון יהיה נציג מרץ בוועדת הכלכלה, אני לא יודע את מי הוא יחליף, מי הנציג הפורמלי כרגע. אז אנחנו יכולים להחליט למנות ועדת משנה של ועדת הכלכלה. ועדת המשנה של ועדת הכלכלה, נניח שנחליט שיו"ר ועדת המשנה יהיה חבר הכנסת  גילאון, ואז ועדת הכלכלה תחליט מה היא רוצה שיחקרו וועדת המשנה ברשות חבר הוועדה אילן גילאון, יחקור ככל שצריך לחקור.

אתי בנדלר:

	 סמכויותיה של ועדת החקירה כך וכך צריכים להיקבע בהחלטת מליאה.

היו"ר אברהם פורז:

	 אז נחזור למליאה ונאמר שהחלטנו להקים ועדת משנה במסגרת ועדת הכלכלה, זו אפשרות אחת. אפשרות אחרת, להחליט שאנחנו עושים ועדת חקירה נפרדת ולהביא למליאה המלצה לשמות וגם לפלטפורמה.

אתי בנדלר:

	 להחליט שוועדת הכלכלה ממליצה בפני מליאה לשנות את ההרכב

אילן גילאון:

	 יש בינינו הבנה לגבי הנושא עצמו, לי נראה  וועדת משנה, או ועדת הכלכלה או ועדה אחרת ובלבד שעד תחילת הפגרה יש שמות בוועדה ויו"ר. זה מה שנראה לי, לכן אני לא מוטרד אם זה ועדת משנה או לא.

היו"ר אברהם פורז:

	 האם מבחינת חברת הכנסת חזן, האם מבחינת מרץ אתם מוכנים להחליף אותו ושיהיה חבר ועדת הכלכלה, כדי שיהיה בוועדת המשנה?

אילן גילאון:

	 אדוני היו"ר, אמרת שאתה מצרף אותי כנציג נוסף, לא על חשבון אף אחד.

היו"ר אברהם פורז:

	 אני כל יכול, אל את זה אני לא יכול.

אילן גילאון:

	 זה מה שאמרת

היו"ר אברהם פורז:

	 אין לי אפשרות כזו. למרץ יש נציג אחד, מ"מ לא יכול להיות יו"ר ועדת משנה.

נעמי חזן:

	 אני יכולה להיות מ"מ רשמית, בכל הדברים האחרים למעט הנושא הזה.

היו"ר אברהם פורז:

	 אנחנו מכירים את דרך עבודתה של ועדת הכנסת, תמיד נציג של אותה סיעה יכול למלא מקומו של חבר שלו. אז אין בעיה.

אילן גילאון:

	 זו בעיה וזה שוב בניגוד לסיכום בין שנינו.

היו"ר אברהם פורז:

	 אני מוכן להקים גם ועדה נפרדת.

אילן גילאון:

	 לא לסיכום, להבנה.


היו"ר אברהם פורז:

	 אפשר לבקש גם מסיעות אחרות להחליף את הנציג לוועדה, לצורך האפשרות להקים ועדת משנה.

נעמי חזן:

	 אדוני היו"ר, אנחנו נמצא פתרון לעניין הזה.

אילן גילאון:

	 צריך לפתור את זה פה.

היו"ר אברהם פורז:

	 אנחנו יכולים למנות יו"ר ועדת משנה רק מקרה חברי הוועדה.

נעמי חזן:

	 חבר הכנסת גילאון יהיה חבר בוועדה.

היו"ר אברהם פורז:

	 אני יכול להבין, חברת הכנסת חזן, שמבחינתכם ,מרץ, תוכלו לתת את המקום הזה.

נעמי חזן:

	 אנחנו נמצא פתרון, או על חשבוננו או על חשבון ישראל אחת.

אילן גילאון:

	 אני רוצה לדעת מה זה אומר ועדת משנה לגבי הקשר עם ועדת הכלכלה?

היו"ר אברהם פורז:

	 בסוף, החלטותיה של ועדת המשנה צריכות להיות מאושרות על ידי מליאת הוועדה. אני רק אומר לך שאם תהיה ועדת משנה, למרות שאני יו"ר הוועדה, אני אכהן כחבר רגיל, כשאתה היו"ר. בוא נראה עכשיו לגבי השמות, מה אתה רוצה לשנות?

אילן גילאון:

	 מה שאני רוצה, שעד יום רביעי הבא  תהיה כאן ועדה שאני עומד בראשה והוועדה תתחיל לעבוד, אני עוד רוצה שחברים בוועדה הזו, הצעתי את חבר הכנסת עוזי לנדאו ואת חברת הכנסת תמר גוז'נסקי, ואם אתה היום מגביל אותי רק לחברים שהם בוועדת הכלכלה, אני לא יודע מה אתם.

לאה ורון:

	זה המצב, הם לא חברים.

היו"ר אברהם פורז:

	 חבר הכנסת לנדאו, האם לדעתך תהיה בעיה של סיעת הליכוד תמנה אותך כהוראת שעה כחבר ועדת הכלכלה?

עוזי לנדאו:

	 אתה אומר שאין היום את רשימת _____ שזה הוויכוח במפלגת העבודה, ומפלגת העבודה בינתיים בעליה, אני לא חושב שצריכה להיות בעיה.

היו"ר אברהם פורז:

	 לליכוד יש נציגים פה, כדי שאתה תהיה חבר בוועדת משנה, צריך גם להיות חבר בוועדה.

עוזי לנדאו:

	 אני חייב להיות חבר בוועדת כלכלה?

היו"ר אברהם פורז:

	 יש שני נציגים של הליכוד פה, חבר הכנסת הירשזון, וחבר הכנסת מצא, האם תוכל להחליף את חבר הכנסת מצא לכמה חודשים? זה לא אומר שהוא לא יכול לבוא.

עוזי לנדאו:

	 אינני יודע, אני צריך לסכם אתו לפני כן, אם זה הכלל.

היו"ר אברהם פורז:

	 את מי עוד רצית? הבנו מי החוקרים עכשיו נבין מה חוקרים.

אחמד טיבי:

	 מי הבין מי החוקרים? אנחנו רוצים לשמוע מיהם חברי הוועדה.

מיכאל קליינר:

	 האם יש תנאי לחברות בוועדה להיות מהמתנגדים? או מתומכי הוועדה?

היו"ר אברהם פורז:

	 בכוונתי, ואני אציע לוועדה,שהוועדה תהיה בהרכב של 5 חברים שמתוכם 2 יהיו בעד הכביש, 2 נגד ואחד מהאו"ם. שיהיה מאוזן.

אחמד טיבי:

	 יש שמות? אתה חבר הוועדה שלנו?

אחמד טיבי:

	 כן.

היו"ר אברהם פורז:

	 נגד או בעד הכביש?



אחמד טיבי:

	 נגד

היו"ר אברהם פורז:

	 אז אתה אחד מהחברים.

מיכאל קליינר:

	 נדמה לי שכבר בונים את הכביש הוא כבר אושר בכנסת.

היו"ר אברהם פורז:

	 ובקרוב תהיה ועדת חקירה למה הוא נבנה.

אילן גילאון:

	 התחילו בבנייתו של הכביש אתה בטח חושב שנוסעים עליו, אבל לא.

אחמד טיבי:

	 חבר הכנסת קליינר, גם בקעת הירדן נמצאת בשליטה ישראלית והיא מוחזרת בעוד כמה ימים.

היו"ר אברהם פורז:

	 מה חוקרים?

נעמי חזן:

	 מה ההרכב?

אילן גילאון:

	 ההרכב כפי שאני רואה אותו כרגע זה חבר הכנסת טיבי, חבר הכנסת עוזי לנדאו, חבר הכנסת פורז, אני מציע את חבר הכנסת עוזי ברעם כתומך בכביש.

היו"ר אברהם פורז:

	 הוא לא חבר בוועדה.

אריה שבתאי:

	יש שלושה אנשים נגד הכביש.

אילן גילאון:

	 זו הצעה של יו"ר.

אריה שבתאי:

	היו"ר אמר שניים בעד שניים נגד ואחד נייטרלי בינתיים אני שומע רק נגד.

אילן גילאון:

	 היו"ר הוא לא משה רבנו כפי שאתה יודע, הוא הציע הצעה.

עוזי לנדאו:

	 אברהם הירשזון יכול להיות חבר בוועדה, הוא חבר ועדת כלכלה.

נעמי חזן:

	 אולי תרחיב את הוועדה לשבעה חברים.

היו"ר אברהם פורז:

	 חבר הכנסת הירשזון הוא נגד הכביש?

אברהם הירשזון:

	 נגד.

היו"ר אברהם פורז:

	 אני רוצה להציע את הרכב הבא: היו"ר חבר הכנסת אילן גילאון, מ"מ אברהם פורז כחבר ועדה רגיל. אני גם אקבע שהישיבות והכל יתואם בין היו"ר לביני. יש בעיה מבחינת יעוץ משפטי שזה יהיה פה בוועדה?

אילן גילאון:

	 לי יש בעיה. בהבנה המקורית הייתה לנו הצעה, אנחנו נשתמש בכל הלוגיסטיקות אבל יועץ משפטי אנחנו רוצים להביא  מבחוץ.

היו"ר אברהם פורז:

	 לא מהכנסת? יועץ משפטי חיצוני? יש דברים כאלה?

אריה שבתאי:

	זה לעשות צחוק מהעבודה.

אילן גילאון:

	 מי אתה אדוני?

אריה שבתאי:

	אני דובר כביש חוצה ישראל, אתה רוצה לכוון אותנו.

היו"ר אברהם פורז:

	 זה קטע אחר, הכנסת יכולה להעסיק יועצים משפטיים חיצוניים?

אילן גילאון:

	 אני רק רוצה לומר שאם דובר כביש חוצה ישראל נותן פה הנחיות אז...

היו"ר אברהם פורז:

	 בסדר, אבל האם יש תקדים בכנסת לוועדת חקירה שהעסיקה יועצים מבחוץ?

אילן גילאון:

	 בוודאי ועדות חקירה על פי חוק ועדת החקירה לא היה לה הרכב מיוחד?

אמנון כהן:

	 זו ועדת משנה של ועדת כלכלה.

היו"ר אברהם פורז:

	 הייעוץ המשפטי יהיה מהכנסת לא נוציא כספי ציבור על יועצים משפטיים חיצוניים, יש  לנו יועצים משפטיים אצלנו בכנסת. מה יש לך נגד בנדלר? מה יש לך נגד שלמה שוהם? הוא היה שופט. נפנה ליועץ המשפטי של הכנסת והוא יחליט מי ייתן ייעוץ משפטי.

	השמות יהיו, חבר הכנסת גילאון, חבר הכנסת פורז, חבר הכנסת גאגולה, חבר הכנסת הנדל, חבר הכנסת מצא (יחליף אותו חבר הכנסת לנדאו), חבר הכנסת הירשזון וחבר הכנסת מילוא.

אחמד טיבי:

	 תמיד דופקים את הערבים.

היו"ר אברהם פורז:

	 סליחה, במקום חבר הכנסת הירשזון, נשים את חבר הכנסת טיבי. אני חוזר:  חבר הכנסת גילאון, חבר הכנסת פורז, חבר הכנסת גאגולה, חבר הכנסת הנדל, חבר הכנסת מצא (יחליף אותו חבר הכנסת לנדאו), חבר הכנסת הירשזון וחבר הכנסת אחמד טיבי.

משה לוי:

	יש רוב למתנגדים.

היו"ר אברהם פורז:

	 יכול להיות שיש רוב למתנגדים.

אמנון כהן:

	 אמרנו שיהיה צודק, שלוש נגד, שלוש בעד, ואחד נטראלי..

אילן גילאון:

	 הוועדה צריכה לקחת ממצאים מסקנות ולנתח אותם, אם לא, אז אפשר להצביע מראש על זה.

אריה שבתאי:

	אם זה הטיעון שלך, אז שיהיו רוב מהבעד. 

היו"ר אברהם פורז:

	 אפשר רק אחד שלא יודעים מה עמדתו. הרי כל האחרים מזוהים.

אילן גילאון:

	 לא יתכן שדובר כביש חוצה ישראל...

מיכאל קליינר:

	זה לא עסק פרטי

אילן גילאון:

	 זה עסק פרטי בכסף ציבורי. הכי טוב שיש.

היו"ר אברהם פורז:

	 חבר הכנסת רביץ, התבטאת בפומבי מהי עמדתך? אם לא יודעים אז אתה מועמד אידיאלי.

אברהם רביץ:

	 אני מסוגל בנושא הזה להיות "טאבולה ראסה".

היו"ר אברהם פורז:

	 אז אתה מהאו"ם. אני מחליף את חבר הכנסת הירשזון בחבר הכנסת רביץ. יש לנו: חבר הכנסת גילאון, חבר הכנסת פורז, חבר הכנסת גאגולה, חבר הכנסת הנדל, חבר הכנסת מצא (יחליף אותו חבר הכנסת לנדאו), חבר הכנסת טיבי וחבר הכנסת רביץ.

אברהם הירשזון:

	 אפשר לחזור?

היו"ר אברהם פורז:

	יו"ר הוועדה הכנסת גילאון, ממלא מקומו  חבר הכנסת פורז, חבר הכנסת גאגולה, חבר הכנסת הנדל, חבר הכנסת מצא (יחליף אותו חבר הכנסת לנדאו), חבר הכנסת טיבי וחבר הכנסת אברהם רביץ.

אברהם הירשזון:

	 ואיפה אני?

היו"ר אברהם פורז:

	 אתה רוצה להיות?

אברהם הירשזון:

	 בשביל מה באתי?



היו"ר אברהם פורז:

	 במקום חבר הכנסת לנדאו יהיה חבר הכנסת הירשזון.

נעמי חזן:

	 יש לי הצעה לסדר, אין איזון סיעתי, וזה השיקול המרכזי בהרכב של ועדות חקירה, או ועדות משנה או ועדות הכנסת. אני מציעה שנסכים היום על הסמכויות וניתן 24 שעות לסיעות מסוימות להציע הצעות בצורה מסודרת.

היו"ר אברהם פורז:

	 אין צורך, זה לא עניין פוליטי שמשנה אם זה קואליציה או אופוזיציה, יש בעד הכביש בכל הסיעות ויש נגד הכביש בכל הסיעות.

נעמי חזן:

	 אתם עושים טעות איומה, בוועדת חקירה פרלמנטרית, אי אפשר לשאול בעד או נגד הנושא, צריך הרכב סיעתי סביר.

אתי בנדלר:

	שאלתי, מי בהתאם להצעה הזו חבר בסיעות ששותפות בממשלה?

היו"ר אברהם פורז:

	 מרצ היא נגד הממשלה. נשארה רק מפלגת העבודה ולה יש רק קול אחד פה.

אילן גילאון:

	 כך לא תצליחו בחיים להרכיב ועדה, אתם יודעים מי בעד הממשלה ומי נגד?

אתי בנדלר:

	 אני לא מדברת על בעד או נגד, אלא חבר או לא.

היו"ר אברהם פורז:

	 אחרי שש"ס עזבה את האופוזיציה, מרצ, אתם בקואליציה? 

משה לוי:

	אני רוצה לומר משהו. לאחר שחבר הכנסת גילאון תקף את הדובר שלנו, אני רק רוצה לומר שהוא הוזמן הנה. הוא לא התגנב לכאן הוא הוזמן על ידי הוועדה ומותר לו להגיד את דעתו. מזמינים אנשים כדי לשמוע את דעתם.

אתי בנדלר:

	 אני רוצה לומר שהרכב הוועדה הזו תלוי בכך שכל אחד מהחברים שהוועדה מנתה כרגע כחברי ועדת משנה, ימונו קודם כל, ותימסר על כך הודעה במליאה, שהם חברי ועדת הכלכלה, שאם לא כן אי אפשר שיהיו חברי ועדת המשנה.



היו"ר אברהם פורז:

	 חבר הכנסת גילאון יחליף את חברת הכנסת חזן. אני חבר הוועדה.

נעמי חזן:

	 חבר הכנסת גילאון יחליף אחד מחברי הוועדה. איזה חבר ועדה, זה אנחנו נקבע.

היו"ר אברהם פורז:

	 אני חבר הוועדה, חבר הכנסת גאגולה חבר הוועדה, חבר הכנסת הנדל חבר הוועדה, חבר הכנסת הירשזון חבר הוועדה, חבר הכנסת טיבי חבר הוועדה, וחבר הכנסת רביץ הוא חבר הוועדה.

אילן גילאון:

	 חבר הכנסת רביץ לא מקובל עלי.

אמנון כהן:

	 כרגע הוא אמר שזה לא משנה, ועכשיו הוא אומר שכן.

אילן גילאון:

	 אני רוצה להציע את רוני מילוא אני חושב שהוא האיש שיושב על הגדר ואני רוצה להציע אותו.

אמנון כהן:

	 שתהיה הצבעה לכאן ולכאן, אפשר להצביע?

היו"ר אברהם פורז:

	 אני לא רוצה שתפגע סתם בחבר הכנסת רביץ.

אילן גילאון:

	 חס וחלילה אני לא רוצה לפגוע בו.

היו"ר אברהם פורז:

	 אבל אתה פוגע בו, אחרי שכבר אמרנו שהוא מתאים.

אילן גילאון:

	 זה לא פוגע בו.

אריה שבתאי:

	סליחה, חבר הכנסת מילוא חתום על הצהרת החוק נגד הכביש.

היו"ר אברהם פורז:

	 בואו נדבר על מה אנחנו רוצים לחקור.

אברהם רביץ:

	 אני רוצה לומר לחבר הכנסת גילאון, איני מחפש עבודה נוספת, יש לי מספיק, למען הסדר הטוב, בסיעה שלנו אין דעה אחידה בעניין הזה, היו לנו דיונים, כסיעה, ולגבי דידי, ליוויתי את הפרויקט הזה בתפקיד הקודם שלי בוועדת הכספים, זה עבר איכשהו, אבל יחד עם זאת אני מרגיש שאני יכול לבחון את זה בצורה אובייקטיבית לחלוטין, אין לי מניות לא פה ולא שם ואין לי שום בעיה עם העניין הזה. אני אוהב את הירוקים ואני רוצה גם שהכביש יקרב את הישובים.

אילן גילאון:

	 זה לא מקובל עלי.

היו"ר אברהם פורז:

	 מה אתה רוצה שאני אעשה?

אילן גילאון:

	 אני רוצה שיהיה מישהו אחר, אני לא רוצה לסדר את חבר הכנסת רביץ.

מיכאל קליינר:

	 אם כך, אז למה סיעת יחיד אחת כן ואחת לא? 

אילן גילאון:

	 אתה בעד הכביש?

מיכאל קליינר:

	 אמת

אילן גילאון:

	 אז אל תפריע לנו.

מיכאל קליינר:

	 אבל אם חבר הכנסת טיבי נגד, אני מוכן לתמוך בהרכב כפי שהוצע אבל עם שינויים, ואם אומרים הרכב סיעתי אז למה שנים מהליכוד ומסיעות היחיד אחד כן ואחד לא? ההרכב כפי שאדוני היו"ר הציע מקובל עלי.

אילן גילאון:

	 יש מישהו שרצינו בהרכב המקורי דווקא משום שהוא  תומך, הוא יותר בעד הכביש לדעתי, אבל אני חושב שהוא נייטראלי, זה עוזי ברעם, ואותו הצעתי.

לאה ורון:

	הבעיה היא שהוא לא חבר ועדה, ואין יותר מקום בוועדה.	



אחמד טיבי:

	 חבר הכנסת ברעם נשאל והוא אמר שהוא מוכן להשתתף.

היו"ר אברהם פורז:

	 אבל אין לו מקום, הוא צריך להחליף מישהו.

אילן גילאון:

	 הוא יחליף את חבר הכנסת בן מנחם.

היו"ר אברהם פורז:

	 אני מציע את ההרכב הבא להצבעה. היו"ר חבר הכנסת גילאון, ממלא מקום חבר הכנסת אברהם פורז, חבר הכנסת גאגולה, חבר הכנסת צבי הנדל, חבר כנסת אברהם הירשזון, חבר הכנסת אחמד טיבי, וחבר הכנסת אברהם רביץ. אם זה יפול נדון על אלטרנטיבה. מי בעד?

אילן גילאון:

	 אני רוצה שחבר הכנסת ברעם יהיה במקום חבר הכנסת רביץ.

היו"ר אברהם פורז:

	 אם זה ייפול נראה אלטרנטיבות אחרות.

מיכאל קליינר:

	 אני מבקש למנוע את האפליה, או שיש סיעות יחיד אז אני מול..אתה מציע את חבר הכנסת גילאון שהוא לא חבר ועדה, אני חבר הוועדה ואני לא? כשסיעת יחיד אחת מיוצגת.

היו"ר אברהם פורז:

	 חבר הכנסת גילאון עשה את כל המהומה.

אחמד טיבי:

	 חבר הכנסת קליינר, אתה חבר בוועדה?

מיכאל קליינר:

	 כן.

אחמד טיבי:

	 אני רואה אותך פעם ראשונה.

מיכאל קליינר:

	 אתה רואה אותי הרבה.

אחמד טיבי:

	 עכשיו אני מרגיש בבית.

היו"ר אברהם פורז:

	 אני חוזר על הצעתי להרכב. סיעתית, ש"ס , שניים יכולים להצביע. מרצ אחד, אתה אחד, אני אחד. מי בעד?

אברהם רביץ:

	 אני פורש

היו"ר אברהם פורז:

	 כי נפגעת?

אברהם רביץ:

	 חשבתי, ואני לא רוצה.

היו"ר אברהם פורז:

	 חבר הכנסת קליינר, אתה מוכן להיות במקומו?

אילן גילאון:

	 אתה אמרת שלושה ושלושה.

מיכאל קליינר:

	אז בואו נצביע עם הרב רביץ.

היו"ר אברהם פורז:

	 אבל הוא לא רוצה אני יכול להכריח אותו?

מיכאל קליינר:

	 אני מציע שנצביע, אם הוא יפרוש אני אחליף אותו. הוא ירצה.

אברהם רביץ:

	 אני מציע שקודם תצביעו על ההצעה של חבר הכנסת גילאון.

מיכאל קליינר:

	 אבל גם לי יש הצעה אחרת.

היו"ר אברהם פורז:

	 קודם אני מחפש חברים מתוך הוועדה כי זו ועדת משנה של ועדת הכלכלה.

אברהם רביץ:

	ברגע שאתה מדבר אתי, זה משפיע עלי, הוא מתחיל להיות צודק.

היו"ר אברהם פורז:

	 חבר הכנסת רביץ, אתה מוכן להיות חבר וועדה?

אברהם רביץ:

	 אני לא רוצה.

היו"ר אברהם פורז:

	 חבר הכנסת קליינר?

אחמד טיבי:

	 אתה רביעי שבעד, זה יהרוג את הוועדה.

מיכאל קליינר:

	 אני מכריז מרגע זה על נייטראליות.

אילן גילאון:

	 אני יודע שאתה אדם פתוח ועשוי לשנות את דעותיך. הצעתי הצעה של חבר הכנסת ברעם. יכולים להיות עוד חברים בוועדה כמו חברת הכנסת דליה רבין.

  היו"ר אברהם פורז:

	 אני מעלה את זה להצבעה, אני חוזר על ההרכב : היו"ר חבר הכנסת גילאון, ממלא מקום חבר הכנסת אברהם פורז, חבר הכנסת גאגולה, חבר הכנסת צבי הנדל, חבר הכנסת אברהם הירשזון, חבר הכנסת אחמד טיבי, וחבר הכנסת מיכאל קליינר. מי בעד?

הצבעה
בעד: 5
נגד: 3

מוחמד כנעאן:

	אדוני היו"ר אני רוצה להוסיף את הקול שלי נגד, אני ממלא מקום של חבר הכנסת טאופיק חטיב.

לאה ורון:

	ארבע נגד חמישה. חבר הכנסת לנדאו, אתה בעד או נגד?

עוזי לנדאו:

	 נגד.

אברהם הירשזון:

	 יש לי הצעה, בוא ניקח  פסק זמן עד מחר, ננסה להגיע להסכמה בנושא.



נעמי חזן:

	 בדיוק מה שהצעתי.

היו"ר אברהם פורז:

	 אני מסכים.

אתי בנדלר:

	 יש בקשה לרוויזיה? כי הייתה הצבעה.

היו"ר אברהם פורז:

	 לא צריך רוויזיה. הרי לא ספרנו, והיה מצב לא ברור.

אברהם הירשזון:

	 הייתה ספירה, פורמלית יש רוויזיה ואולי יש לה רוב.

היו"ר אברהם פורז:

	 בואו נקיים דיון נוסף, תחשבו על ההצעה.

אילן גילאון:

	 בקשתי להציע כאן הצעה שיוצבע עליה.

אמנון כהן:

	 ועכשיו אתה רואה מה קורה. הצבעת, היו חמש מול שלוש. אנשים התחילו להיכנס, עכשיו  עברת לקבל החלטה שתוך 24 שעות נחליט שוב, עכשיו אתה רוצה להצביע שוב. אי אפשר ככה.

אברהם הירשזון:

	 אדוני היו"ר, מאחר ואף אחד לא רוצה לחטוף הצבעה, אז נודיע גם באיזה שעה תהיה ההצבעה וכל אחד יכול להביא את החברים שלו.

היו"ר אברהם פורז:

	 אני רוצה להציע לכם לא להכריע היום.

אילן גילאון:

	 אני מסכים לזה אבל לקבל הכרעה היום,  היינו באמצע הליך הצבעה.

היו"ר אברהם פורז:

	 אני אקיים הצבעה שאני אודיע מראש על המועד, ואני אגיד לכולם שיגייסו את כל הכוחות. התחלנו פה לגלגל שמות בהסכמה. חשבתי שזה עניין טכני שכולם יאשרו. ברגע שמתחילים לגייס אז גם אולי הצד שלי רוצה לגייס.  נחליט על מועד, נודע שזה המועד, תהיה רשימה א' מול רשימה ב', תציע אתה, חבר הכנסת גילאון 7 חברים, אני אציע 7 חברים, נעשה הצבעה, נקבע את ההצבעה למחר. אפשר?

אילן גילאון:

	 לא. אנחנו לא יכולים מחר.

היו"ר אברהם פורז:

	 רוצים שבוע הבא?

 אילן גילאון:

	 לא.

היו"ר אברהם פורז:

	 לא נקיים הצבעה, כי אני לא מסכים שיהיה רוב מקרי. אם מתחילים לעשות גיוסים אז זה להודיע מראש על מועד ההצבעה, וכל אחד יביא את כל מי הוא רוצה.

אילן גילאון:

	 אני לא מבין מדוע בהצבעה הראשונה זה לא היה רוב מקרי, וכאשר אתה קוטע הצבעה באמצע, הרי אמרת בעצמך שנציע הרכב נוסף, אני לא מבין למה אני לא יכול להצביע על ההרכב הזה?

היו"ר אברהם פורז:

	 חשבתי שזה יהיה בהסכמה. אח כך התקיימה ההצבעה, הגיעו אנשים למעשה לאחר שכבר נגמרה ההצבעה, אבל אני לא רוצה לשחק במשחק הזה. אני רוצה לקבוע מועד נוסף שבו כולם ידעו שיש הצבה ויבואו ויגייסו. אני לא רוצה שיהיה פה רוב מקרי כמו שאני לא תופס אותך עם ההצבעה הקודמת.

אילן גילאון:

	 אני רוצה להסביר את הבעיה כדי שנבין איפה ה"קטצ'". הנושא של הזמן במקרה הזה הוא הדבר הקריטי ביותר שישנו.

היו"ר אברהם פורז:

	 אז מחר בבוקר, מה יקרה?

אילן גילאון:

	 אבל אי אפשר. אני מכיר את העניין של התרגילים הפרלמנטרים. מה אנחנו אומרים בעצם, אנחנו רוצים לדבר ולחקור את הדברים או לא רוצים לדבר ולחקור את הדברים. כל ההשהיות האלה וכל התרגילים הלה וכל האפשרות של לדחות בעוד 24 שעות או בעוד שבוע כדי שתגיע הפגרה, אני מבין את העניין, ואני חושב שזה לא ראוי .

מוסי רז:

	אפשר לקיים הצבעה היום ב- 15:45?

היו"ר אברהם פורז:

	 הצבעה על הרכב הוועדה תהיה מחר בשעה 09:45.

אילן גילאון:

	 אני לא יכול כי יש לי יום עמוס מחר.

היו"ר אברהם פורז:

	 אז נקבע יום שני.

אחמד טיבי:

	 למה לא היום?

לאה לרון:

	כי אי אפשר להודיע לכל חברי הכנסת, צריך לצאת סדר יום מסודר, ושכולם ידעו.

נעמי חזן:

	 ייתכן מאד שעצם הדיון הזה איננו חוקי כי הנושא הזה עבר לוועדת הפירושים בגלל...

היו"ר אברהם פורז:

	 אז נעצור פה את הדיון.

נעמי חזן:

	 לא, אבל הוועדה צריכה ללכת גם לקראת ההבנות שהוסכמו מאחורי הקלעים.

היו"ר אברהם פורז:

	 מה את אומרת לי חברת הכנסת חזן, מה את רוצה שאעשה? שאתקדם או שאעצור?

נעמי חזן:

	 לכנס ועדה היום ב 15:45.

היו"ר אברהם פורז:

	 אני לא רוצה לכנס כי אני לא יכול להודיע לחברים. זה לא הוגן לכנס ועדה מעכשיו לעכשיו.

נעמי חזן:

	 חברי הכנסת צריכים להיות בכנסת.

אילן גילאון:

	 אני חבר בוועדה שלך, ועדה מצוינת. אני רוצה להבין כאשר אתה מתחיל בהליך הצבעה, מדוע אתה קוטע אותו באמצע?

לאה ורון:

	הוא לא קטע באמצע.


היו"ר אברהם פורז:

	 כי אם עושים גיוסים, צריך לתת לכולם לגייס.

היו"ר אברהם פורז:

	 נעשה הצבעה ביום שני.

אילן גילאון:

	 אבל אם אתה אומר שצריך להעביר את זה לדיון במליאה, באיזה מליאה אני אעשה את זה, אחרי ראש השנה?

נעמי חזן:

	 ביום שני יש מליאה בארבע.

היו"ר אברהם פורז:

	 נביא את זה ביום שני. רבותיי, ההצבעה לגבי הרכב הוועדה תהיה ב – 10:45 ביום שני הקרוב. עכשיו נדבר על סמכויות.

אתי בנדלר:

	 אני רק רוצה להזכיר שוב שאם הוועדה תכלול חברים שאינם חברים בוועדת כלכלה והמליאה תתפזר לפני שתימסר ודעה במליאה על שינוי הרכב חברים בוועדת הכלכלה, הוועדה הזו לא תוכל לפעול במידה ויהיו בה חברים שאינם חברי ועדת כלכלה.

היו"ר אברהם פורז:

	 באותו יום, אחרי שנאשר את ההרכב נודיע לסיעות . מדובר רק על חבר הכנסת גילאון, כל היתר הם חברי ועדה. אנחנו מדברים על סמכויות. אנחנו רוצים לבדוק קודם כל את אופן קבלת ההחלטות , ההליכים שקדמו להחלטות בדבר הקמת כביש חוצה ישראל. לבדוק את ההחלטות של המועצה הארצית את תכניות בניין ערים, את כל הדברים האלה. ההליכים הסטטוטורים שקמו להחלטות בדבר הקמת כביש חוצה ישראל. דבר שני יהיו ההשפעות של כביש זה במגוון נושאים.

אתי בנדלר:

	 מה זה במגוון נושאים?

היו"ר אברהם פורז:

	 ההשפעות הסביבתיות והכלכליות של הכביש.

אחמד טיבי:

	איפה נכנסת הפקעת האדמות?

היו"ר אברהם פורז:

	 בכלכליות. ההשפעות הסביבתיות הקרקעיות והכלכליות



אילן גילאון:

	 יש לי נוסח כתוב ותגיד לי  אם זה מתאים.

היו"ר אברהם פורז:

	 אני לא רוצה שזה יראה כאילו קבענו עמדה. אני לא רוצה שיראה כאילו פסק הדיו כבר ניתן, כמו, ההשפעה ההרסנית של הכביש. לכן אני משתדל למצוא ניסוחים נייטראלים.

אילן גילאון:

	 יש לי ניסוחים טובים:1. אופן קבלת החלטות בדבר הקמת כביש חוצה ישראל, נייטראלי?
2. ההשפעה הסביבתית של כביש חוצה ישראל.  3. נחיצות הקמת הכביש היום ביחס לחלופות.

מיכאל קליינר:

	  אנחנו יכולים בוועדת חקירה לבדוק דברים שהיו חקיקה של הכנסת?

אתי בנדלר:

	 זו שאלה מאד טובה.

אילן גילאון:

	 אנחנו יכולים לחקור גם את רצח ארלוזורוב.

מיכאל קליינר:

	 רצח ארלוזורוב לא היה חקיקה של הכנסת.

אתי בנדלר:

	 ככל שאני מבינה, ועדת חקירה איננה יכולה לחקור את הליכי החקיקה בכנסת ולתקוף הליכים כאלה, ועדת חקירה פרלמנטרית, לא עולה על הדעת.

אילן גילאון:

	 אם יינתן לי להציע את ההמלצות שלי, מלבד שכל הדברים הם טריוויאלים, רגילים ואין אתם בעיה. נחיצות הקמת הכביש היום ביחס לחלופות תחבורתיות אחרות.

היו"ר אברהם פורז:

	 אפשר להוסיף בהשפעות, גם תחבורתיות.

לאה ורון:

	ההשפעות הסביבתיות, הקרקעיות, הכלכליות והתחבורתיות של הכביש.

היו"ר אברהם פורז:

	 ותוסיפי בדיקת חלופות לכביש.



אילן גילאון:

	 עלות ההסכמים

היו"ר אברהם פורז:

	 זה לא.

אילן גילאון:

	 עלות התחייבויות המדינה על פי ההסכמים. ההשפעות החברתית של כביש חוצה ישראל.

היו"ר אברהם פורז:

	 מה זה חברתיות?

אילן גילאון:

	 איך זה משפיע מבחינה חברתית על מדינת ישראל.

מוסי רז:

	האם זה משפיע על הסכמי השכר על רמת האבטלה.

היו"ר אברהם פורז:

	 זה כלכליות

אילן גילאון:

	 זה חברתיות.

היו"ר אברהם פורז:

	 אז תוסיפי חברתיות, אני לא יודע מה זה חברתיות?

אחמד טיבי:

	 ההשפעות של כביש חוצה ישראל, במגוון נושאים.

אילן גילאון:

	 אז אפשר לקיים עכשיו הצבעה?

היו"ר אברהם פורז:

	 כולם מסכימים שאלה נושאי החקירה? מקובל על כולם שהוועדה תתכנס על דעת היו"ר וממלא מקומו, בתיאום עם שנינו. המועדים וכל ההליכים יקבעו בהסכמה בין היו"ר וממלא מקומו.

אילן גילאון:

	 מקובל

היו"ר אברהם פורז:

	 לגבי ההרכב הפרסונלי תתקיים הצבעה ביום שני בשבוע הבא. אני אציע לוועדה את אותו הרכב שהצעתי היום. אם מישהו רוצה הרכב אחר של שבעה חברים, שיביא להצבעה.

אילן גילאון:

	 אני לא מבין את החוקים שלכם, אני מעדיף לקחת עכשיו את חבר הכנסת רביץ, על אף כל מה שאמרתי, ושתהיה לי ועדה.

מיכאל קליינר:

	 אבל הוא לא רוצה עכשיו.

היו"ר אברהם פורז:

	 חבר הכנסת רביץ, יש רק דרך אחת, שמרצ תתחייב להצביע בעד חוק טל.

לאה ורון:

	מימלא אי אפשר עכשיו לקיים הצבעה על הרכב הוועדה, הוא הודיע לכל החברים על יום שני.

מיכאל קליינר:

	 אבל אז תהיה מחר בהסכמה. אם חבר הכנסת רביץ יהיה.

היו"ר אברהם פורז:

	 עד יום שני נסדר את זה.

אילן גילאון:

	 אולי אפשר לאשר את מה שמוסכם על כולם, ורק הנושא הזה יעלה להצבעה ביום שני.

היו"ר אברהם פורז:

	 אבל בלי הרכב אין כלום.

אילן גילאון:

	 נצביע על ההרכב על היו"ר, למעט הנושא הזה.

היו"ר אברהם פורז:

	 אי אפשר, ההרכב הוא החשוב. יום שני זה יהיה כמו שאמרתי. תודה לכולכם.

הישיבה ננעלה בשעה 13:55



